คลังเคลียร์กทพ.เดินหน้าไทยแลนด์ฟิวเจอร์ฟันด์
คลังทุบ กทพ.เดินหน้าไทยแลนด์ ฟิวเจอร์ ฟันด์ 25 ส.ค.นี้ ยันต้องขายหน่วยลงทุนให้ทันภายในปีนี้
24 ส.ค. 2560

คลังทุบ กทพ.เดินหน้าไทยแลนด์ ฟิวเจอร์ ฟันด์ 25 ส.ค.นี้ ยันต้องขายหน่วยลงทุนให้ทันภายในปีนี้นายสมชัย สัจจพงษ์ ปลัดกระทรวงการคลัง ประธานคณะกรรมการเตรียมการจัดตั้งกองทุนรวมโครงสร้างพื้นฐานเพื่ออนาคตประเทศไทย (ไทยแลนด์ ฟิวเจอร์ ฟันด์) เปิดเผยว่า ในวันที่ 25 ส.ค. 2560 จะมีการประชุมคณะกรรมการ โดยจะมีการหารือประเด็นสำคัญเรื่องการจัดตั้งกองทุนให้ได้โดยเร็ว เนื่องจากที่ผ่านมาทางคณะกรรมการการการทางพิเศษแห่งประเทศไทย หรือ กทพ. เห็นชอบร่างสัญญาโอนและรับสิทธิโอนในรายได้ (RTA) โครงการทางพิเศษฉลองรัช (รามอินทรา-อาจณรงค์) และทางพิเศษบูรพาวิถี (บางนา-ชลบุรี) เพื่อโอนรายได้ในอนาคตที่ 45% ให้กับกองทุนไทยแลนด์ ฟิวเจอร์ ฟันด์ เป็นเวลา 30 ปีแล้ว แต่ยังมีปัญหาเล็กน้อยอีก 2 ประเด็นที่ทาง กทพ.เป็นห่วง และต้องขอความเห็นชอบจากคณะกรรมการ"ปัญหาที่ กทพ.เป็นห่วงเป็นเรื่องเล็กน้อย ซึ่งคณะกรรมการเตรียมการจัดตั้งจะเห็นชอบให้เดินหน้าต่อได้เลย เพื่อให้ กทพ.สบายใจว่าหากเกิดปัญหาอะไรขึ้นในอนาคต ไม่ได้เป็นความผิดของ กทพ. แต่เป็นคณะกรรมการเตรียมการจัดตั้งที่เห็นชอบให้เดินหน้าได้" นายสมชัย กล่าวอย่างไรก็ตาม สิ่งที่ กทพ.กังวลไม่ใช่เรื่องรายได้ที่ลดลง หรือกลัวว่าพนักงานได้โบนัสน้อยลง ซึ่งก็ได้ให้ความมั่นใจกับทาง กทพ.ไปแล้วว่าไม่มีผลกระทบแน่นอน ส่วนข้อกังวลล่าสุดเชื่อว่าไม่ได้เป็นปัญหาใหญ่จนทำให้การจัดตั้งกองทุนไทยแลนด์ ฟิวเจอร์ ฟันด์ เดินหน้าต่อไปไม่ได้